               EUROPSKA KOMISIJA
            Bruxelles, 1.8.2018.
            COM(2018) 568 final
            2018/0299(COD)
            Prijedlog
            UREDBE EUROPSKOG PARLAMENTA I VIJEĆA
            o izmjeni Uredbe (EU) br. 1316/2013 s obzirom na povlačenje Ujedinjene Kraljevine iz Unije
            (Tekst značajan za EGP)

               OBRAZLOŽENJE

               1.KONTEKST PRIJEDLOGA

               •Razlozi i ciljevi prijedloga

                  Politikom transeuropske prometne mreže (TEN-T) prepoznaje se strateška važnost razvoja europske mreže prometne infrastrukture za društvo i gospodarstvo Unije. Rokovi su utvrđeni u pravu EU-a za osnovnu mrežu (koja se treba dovršiti do 2030.) te za sveobuhvatnu mrežu (do 2050.).

                  Koridori osnovne mreže, kako su utvrđeni u Prilogu I. Uredbi (EU) br. 1316/2013 („Uredba o Instrumentu za povezivanje Europe” ili „Uredba o CEF-u”)
                     1
                  , čine instrument za pomoć u koordinaciji provedbe osnovne mreže. Koridori su usmjereni na modalnu integraciju, interoperabilnost i koordinirani razvoj infrastrukture, posebno u vezi s prekograničnim dionicama i uskim grlima. Države članice obvezne su sudjelovati u koridorima osnovne mreže u skladu s člankom 44. stavkom 1. Uredbe (EU) br. 1315/2013
                     2
                  .

                  Ujedinjena Kraljevina dio je koridora osnovne mreže Sjeverno more – Sredozemlje. Koridor Sjeverno more – Sredozemlje uključuje veze između Belfasta, Dublina i Corka na irskom otoku te veze u Velikoj Britaniji od Glasgowa i Edinburga na sjeveru do Folkestonea i Dovera na jugu. Nadalje, dionice i čvorovi Ujedinjene Kraljevine uključeni su u tablicu „Prethodno identificirane dionice, uključujući i projekte” za koridor Sjeverno more – Sredozemlje.

                  Ujedinjena Kraljevina dostavila je 29. ožujka 2017. obavijest o namjeri povlačenja iz Unije na temelju članka 50. Ugovora o Europskoj uniji. To znači da će se, osim u slučaju da se ratificiranim sporazumom o povlačenju
                     3
                   utvrdi drugi datum, cjelokupno primarno i sekundarno zakonodavstvo Unije prestati primjenjivati na Ujedinjenu Kraljevinu od 30. ožujka 2019. („datum povlačenja”)
                     4
                  . Tada će Ujedinjena Kraljevina postati treća zemlja, država koja nije članica Unije.

                  Ako u sporazumu o povlačenju nisu utvrđeni prijelazni aranžmani, od 30. ožujka 2019. Ujedinjena Kraljevina više neće biti članica koridora Sjeverno more – Sredozemlje. Njezina tijela i dionici neće više sudjelovati u sastancima i aktivnostima povezanima s koridorima.

                  S obzirom na stupanj integracije gospodarstava Irske i Ujedinjene Kraljevine te s obzirom na položaj Irske na geografskom rubu Unije, povlačenje Ujedinjene Kraljevine iz Unije znatno će utjecati na Irsku. Ujedinjena Kraljevina ključna je prometna veza između Irske i kontinenta. Stoga je potrebno revidirati trasiranje putova koridora Sjeverno more – Sredozemlje kako bi se spriječila podjela koridora na dva odvojena dijela, pri čemu Irska više ne bi bila povezana s kontinentalnim EU-om.

                  U trgovini s kontinentalnom Europom Irska se uvelike oslanja na usluge kontejnerskog prijevoza na kratkim udaljenostima i trajektne usluge. Usluge kontejnerskog prijevoza na kratkim udaljenostima vrlo su važne kao sredstvo trgovine s trećim zemljama preko čvorišta koja se nalaze u kontinentalnoj Europi, a trajektne se usluge upotrebljavaju i za trgovinu s Ujedinjenom Kraljevinom.

                  Ključna će sredstva za suočavanje s izazovima koji proizlaze iz povlačenja Ujedinjene Kraljevine iz Unije biti poboljšanje prometnih veza na irskom otoku i zadovoljavanje sve većih trgovinskih zahtjeva putem lukâ u Irskoj.

                  Za razliku od mnogih regija u koridoru, Irska se za povezivanje svojih luka s globalnim mrežama kontejnerskog prijevoza oslanja na usluge razvoza, a ne na izravne usluge prekooceanskog kontejnerskog prijevoza pa je poboljšanje pristupa strateškim lukama s kopna i mora (uključujući „morske autoceste”) važan korak prema većoj koheziji unutar koridora.

                  Predloženom uredbom prilagodilo bi se trasiranje putova koridora Sjeverno more – Sredozemlje uvođenjem novih pomorskih veza između irskih strateških luka Dublina i Corka i luka koridora Sjeverno more – Sredozemlje u Belgiji (Zeebrugge, Antwerpen) i Nizozemskoj (Rotterdam). Uredba bi proizvodila učinke od datuma na koji prestaje primjena Uredbe o CEF-u na Ujedinjenu Kraljevinu te stoga Ujedinjena Kraljevina više ne bi bila dijelom koridora Sjeverno more – Sredozemlje.

               •Dosljednost s postojećim odredbama politike u određenom području

                  Prijedlog je u potpunosti u skladu s postojećim zakonodavstvom. Izmjene trase koridora Sjeverno more – Sredozemlje predviđene ovim Prijedlogom trebale bi se uzeti u obzir i pri sadašnjem prijedlogu nove Uredbe o CEF-u
                     5
                  .

               •Dosljednost u odnosu na druge politike Unije

                  Prijedlog je potpuno u skladu s mandatom Vijeća za pregovore s Ujedinjenom Kraljevinom o njezinu povlačenju iz Unije.

               2.PRAVNA OSNOVA, SUPSIDIJARNOST I PROPORCIONALNOST

               •Pravna osnova

                  Pravna je osnova prijedloga članak 172. Ugovora o funkcioniranju Europske unije (UFEU).

               •Supsidijarnost (za neisključivu nadležnost)

                  Budući da bi se predloženim aktom izmijenio sadržaj postojećeg akta Unije, to bi se moglo postići samo djelovanjem na razini Unije.

               •Proporcionalnost

                  Prijedlog se smatra proporcionalnim jer se njime osigurava potrebna pravna promjena te istodobno ne prelazi ono što je potrebno za postizanje cilja da Irska bude povezana s kontinentalnom Europom nakon povlačenja Ujedinjene Kraljevine iz Unije.

               •Odabir instrumenta

                  Budući da se aktom izmjenjuje Uredba Europskog parlamenta i Vijeća, predložena izmjena jedini je odgovarajući oblik.

               3.REZULTATI EX POST EVALUACIJA, SAVJETOVANJA S DIONICIMA I PROCJENE UČINAKA

               •Ex post evaluacija/provjera primjerenosti postojećeg zakonodavstva

                  Nije primjenjivo.

               •Savjetovanja s dionicima

                  O izazovima u pogledu tokova prometa na koridoru Sjeverno more – Sredozemlje koji proizlaze iz povlačenja Ujedinjene Kraljevine iz Unije raspravljalo se na sastanku o koridoru osnovne mreže s državama članicama i dionicima iz zemalja koridora na Danima TEN-T-a 25. travnja 2018.

                  Dionici su imali priliku i da daju povratne informacije o inicijativi na portalu Europske komisije za bolju regulativu („Iznesite svoje mišljenje”).

                  Tijekom razdoblja za davanje povratnih informacija od 28. lipnja do 12. srpnja 2018. primljene su primjedbe od nekoliko dionika, među ostalim trgovačkih društava, poslovnih udruženja i javnih tijela. U potpunosti se uvažila namjera da se revidira trasa koridora Sjeverno more – Sredozemlje. Primjedbe su se uglavnom odnosile na odabir luka kontinentalnog dijela s kojima bi Irska trebala biti povezana. Povratne informacije uzele su se u obzir pri sastavljanju Prijedloga.

               •Prikupljanje i primjena stručnih znanja

                  Nije primjenjivo.

               •Procjena učinka

                  Zbog prirode predložene mjere ne planira se procjena učinka u skladu sa smjernicama za bolju regulativu. Na raspolaganju nema drugih bitno različitih mogućnosti politike. Predviđena je mjera jedina provediva opcija politike kojom bi se osiguralo kontinuirano povezivanje svih dijelova koridora Sjeverno more – Sredozemlje s obzirom na povlačenje Ujedinjene Kraljevine iz Unije.

                  Mjerom će se odgovoriti na stalnu potrebu za održavanjem integriteta prometnog koridora te uspostavom istinski učinkovitih i održivih prometnih veza između Irske i kontinentalne Europe. Mjerom se naglašava važnost pomorskih veza u suočavanju s izazovima koji proizlaze iz povlačenja Ujedinjene Kraljevine, koji bi štetno utjecali i na sve druge zemlje uključene u koridor Sjeverno more – Sredozemlje u pogledu planiranja i ulaganja u infrastrukturu.

               •Temeljna prava

                  Ovim se Prijedlogom ne utječe na zaštitu temeljnih prava.

               4.UTJECAJ NA PRORAČUN

                  Nije primjenjivo.

               5.OSTALI DIJELOVI

               •Planovi provedbe i mehanizmi praćenja, evaluacije i izvješćivanja

                  Nije primjenjivo.

               2018/0299 (COD)

               Prijedlog

               UREDBE EUROPSKOG PARLAMENTA I VIJEĆA

               o izmjeni Uredbe (EU) br. 1316/2013 s obzirom na povlačenje Ujedinjene Kraljevine iz Unije

               (Tekst značajan za EGP)

               EUROPSKI PARLAMENT I VIJEĆE EUROPSKE UNIJE,

               uzimajući u obzir Ugovor o funkcioniranju Europske unije, a posebno njegov članak 172.,

               uzimajući u obzir prijedlog Europske komisije,

               nakon prosljeđivanja nacrta zakonodavnog akta nacionalnim parlamentima,

               uzimajući u obzir mišljenje Europskoga gospodarskog i socijalnog odbora
                  6
               ,

               uzimajući u obzir mišljenje Odbora regija
                  7
               ,

               u skladu s redovnim zakonodavnim postupkom,

               budući da:

               (1)Ujedinjena Kraljevina obavijestila je 29. ožujka 2017. Europsko vijeće o namjeri povlačenja iz Unije na temelju članka 50. Ugovora o Europskoj uniji. Stoga, ako u sporazumu o povlačenju nije utvrđen drugi datum ili ako Europsko vijeće u dogovoru s Ujedinjenom Kraljevinom jednoglasno ne utvrdi drugi datum, pravo Unije prestat će se primjenjivati na Ujedinjenu Kraljevinu od 30. ožujka 2019. Tada će Ujedinjena Kraljevina postati treća zemlja.

               (2)Instrument za povezivanje Europe je instrument za financiranje Unije uspostavljen Uredbom (EU) br. 1316/2013 Europskog parlamenta i Vijeća
                  8
               . Njime se omogućuje da projekti od zajedničkog interesa budu pripremljeni i provedeni u okviru politike transeuropskih mreža u sektorima prometa, telekomunikacija i energetike.

               (3)U dijelu I. Priloga I. Uredbi (EU) br. 1316/2013 naveden je popis devet koridora osnovne mreže. Ti su koridori instrument za olakšavanje koordinirane provedbe osnovne mreže. Oni bi trebali doprinijeti koheziji osnovne mreže poboljšanom teritorijalnom suradnjom, uzeti u obzir šire ciljeve prometne politike te olakšati interoperabilnost, modalnu integraciju i multimodalni promet.

               (4)Ujedinjena Kraljevina dio je koridora osnovne mreže Sjeverno more – Sredozemlje koji uključuje veze između Belfasta, Dublina i Corka na irskom otoku te veze u Velikoj Britaniji od Glasgowa i Edinburga na sjeveru do Folkestonea i Dovera na jugu. Dionice i čvorovi Ujedinjene Kraljevine uključeni su u tablicu „Prethodno identificirane dionice, uključujući i projekte” koridora osnovne mreže uključenu u dio I. Priloga I. Uredbi (EU) br. 1316/2013.

               (5)S obzirom na povlačenje Ujedinjene Kraljevine iz Unije dijelovi trase koridora osnovne mreže Sjeverno more – Sredozemlje povezani s Ujedinjenom Kraljevinom te dionicama i čvorovima Ujedinjene Kraljevine koji su uključeni u tablicu „Prethodno identificirane dionice, uključujući i projekte”, zastarjet će i neće više proizvoditi pravne učinke od sljedećeg dana od dana kada se Uredba (EU) br. 1316/2013 prestane primjenjivati na Ujedinjenu Kraljevinu.

               (6)Kako bi se izbjeglo da se koridor osnovne mreže Sjeverno more – Sredozemlje razdvoji na dva različita i nepovezana dijela te kako bi se osigurala povezanost Irske s kontinentalnom Europom, koridor osnovne mreže Sjeverno more – Sredozemlje trebao bi uključivati pomorske veze između irskih strateških luka i strateških luka Belgije i Nizozemske.

               (7)Osiguravanje povezanosti Irske i drugih država članica u koridoru osnovne mreže Sjeverno more – Sredozemlje od ključne je važnosti za postojeća i buduća infrastrukturna ulaganja te za osiguravanje pravne jasnoće i sigurnosti pri planiranju infrastrukture.

               (8)Ova bi se Uredba trebala primjenjivati od sljedećeg dana od dana kada se Uredba (EU) br. 1316/2013 prestane primjenjivati na Ujedinjenu Kraljevinu,

               DONIJELI SU OVU UREDBU:

               Članak 1.

               Prilog I. Uredbi (EU) br. 1316/2013 mijenja se kako je navedeno u Prilogu ovoj Uredbi.

               Članak 2.

               Ova Uredba stupa na snagu dvadesetog dana od dana objave u Službenom listu Europske unije.

               Primjenjuje se od sljedećeg dana od dana kada se Uredba (EU) br. 1316/2013 prestane primjenjivati na Ujedinjenu Kraljevinu.

               Ova je Uredba u cijelosti obvezujuća i izravno se primjenjuje u svim državama članicama.

               Sastavljeno u Bruxellesu,

                  Za Europski parlament
                        Za Vijeće

                  Predsjednik
                        Predsjednik

                     (1)

                        Uredba (EU) br. 1316/2013 Europskog parlamenta i Vijeća od 11. prosinca 2013. o uspostavi Instrumenta za povezivanje Europe, izmjeni Uredbe (EU) br. 913/2010 i stavljanju izvan snage uredaba (EZ) br. 680/2007 i (EZ) br. 67/2010.

                     (2)

                        Uredba (EU) br. 1315/2013 Europskog parlamenta i Vijeća od 11. prosinca 2013. o smjernicama Unije za razvoj transeuropske prometne mreže i stavljanju izvan snage Odluke br. 661/2010/EU.

                     (3)

                        U tijeku su pregovori s Ujedinjenom Kraljevinom radi postizanja sporazuma o povlačenju.

                     (4)

                        Nadalje, u skladu s člankom 50. stavkom 3. Ugovora o Europskoj uniji Europsko vijeće u dogovoru s Ujedinjenom Kraljevinom može jednoglasno odlučiti da se Ugovori prestaju primjenjivati od kasnijeg datuma.

                     (5)

                        Prijedlog Uredbe Europskog parlamenta i Vijeća o uspostavljanju Instrumentaza povezivanje Europe i stavljanju izvan snage uredbi (EU) br. 1316/2013 i (EU) br. 283/2014 (COM/2018/438 final)

                     (6)

                        SL C , , str. .

                     (7)

                        SL C , , str. .

                     (8)

                        Uredba (EU) br. 1316/2013 Europskog parlamenta i Vijeća od 11. prosinca 2013. o uspostavi Instrumenta za povezivanje Europe, izmjeni Uredbe (EU) br. 913/2010 i stavljanju izvan snage uredaba (EZ) br. 680/2007 i (EZ) br. 67/2010 (SL L 348, 20.12.2013., str. 129.).

    ---documentbreak---

               EUROPSKA KOMISIJA
            Bruxelles,1.8.2018.
            COM(2018) 568 final
            PRILOG

            Prijedlogu uredbe Europskog parlamenta i Vijeća
            o izmjeni Uredbe (EU) br. 1316/2013 s obzirom na povlačenje Ujedinjene Kraljevine iz Unije

               PRILOG

                  U dijelu I. točki 2. Priloga I. („Koridori osnovne mreže”) u odjeljku „Koridor Sjeverno more – Baltik” nakon retka „Belfast – Baile Àtha Cliath/Dublin – Corcaigh/Cork” umeće se sljedeći redak:

                   „Baile Átha Cliath/Dublin/Corcaigh/Cork – Zeebrugge/Antwerpen/Rotterdam”.